Jens Joel (S), 2014-04-10:
Tak for det.
Tak for ordet, og tak til Enhedslisten for at løfte debatten.
Derfor synes jeg også, at det er godt, at vi nu får en chance for rent faktisk at sætte fokus på, at der er for meget stilstand i de internationale klimaforhandlinger og får diskuteret herhjemme, om ikke vi kan presse på i forhold til det.
Det er jo også en god anledning til at minde hinanden om, at den rapport, der kom for nylig – den sidste delrapport fra FN's klimapanel – jo tydeligt viser, at ikke bare de ting, vi har hørt om før, men også meget alvorlige problemer på fødevareområdet og sådan noget ikke bare står over for os, men faktisk rammer rigtig mange steder på kloden.
Så der er god grund til at tage det her seriøst, og det synes jeg vi skylder at minde hinanden om.
Jeg mener selvfølgelig, at det er vigtigt, at vi har et stærkt engagement i det internationale klimasamarbejde.
Enhedslisten påpeger selv i bemærkningerne til beslutningsforslaget, at vi har haft Grønlandsdialogen, Cartagena og andre forskellige fora, som ministeren også har nævnt.
Omkring Det Internationale Energiagentur, Clean Energy Ministerial, Major Economies Forum osv. osv. er der rigtig mange steder, hvor vi kan presse på.
Der er heller ikke nogen tvivl om, at når man ser danske ministre agere ved COP-møderne, altså i FN-forhandlingerne, så er Danmark blandt dem, som både internt i EU og i forhold til andre lande i alliancer med LDC'erne, altså de mindst udviklede og fattigste lande, er med til at presse tingene i den rigtige retning og er med til at skabe alliancer, som går på tværs.
Derfor tror jeg, at vi må erkende, at det sådan set ikke er et nyt forum, vi har behov for; vi har et behov for, at der er flere, der støtter Danmark i de bestræbelser, vi gør, og som vi i øvrigt ikke er alene om, og at der er flere, der hopper på den vogn.
Der bliver jo løbende diskuteret, hvordan vi kan udvide indsatsen, men jeg er ikke sikker på, at vi skal lave et nyt og separat forum for de her ting.
Det er ikke umiddelbart Socialdemokraternes holdning.
Når det er sagt, er der ingen tvivl om, at det der med at sætte handling bag ordene og mene noget med tingene er vigtigt for ens stemme i det internationale samarbejde.
Der er jeg selvfølgelig glad for, at vi allerede de sidste par år har kunnet sige ret klart og tydeligt – vi har sådan set altid haft en ambitiøs klima- og energipolitik i Danmark – at vi næsten har verdensrekord, at vi går rigtig langt, og at vi i Danmark faktisk formår at få den grønne omstilling og omsorgen for klimaet til at gå hånd i hånd med at få skabt nogle arbejdspladser og få drevet noget erhvervsudvikling fremad.
Det er rigtig godt, og det giver selvfølgelig genlyd også i de internationale klimaforhandlinger.
Det er også klart, at vi skal være med i forhold til at hjælpe ulandene.
Men vi må jo også sige, at det jo ikke er alle, der har fulgt op på det.
Ilandene har ikke leveret nok.
Jeg er bare i tvivl om, hvorvidt det ville ændre voldsomt på de andre ilandes holdning, altså dem, som er genstridige på nuværende tidspunkt, hvis vi lavede et separat forum, som de formodentlig så ikke ville melde sig ind i.
Så for at konkludere: Lige så sympatisk indstillet, vi er over for at få rejst debatten, lige så opmærksomme, vi er på, at der ikke bliver gjort nok lige nu, lige så opmærksomme, vi er på, at Danmark kan og skal spille en aktiv rolle på det internationale område i forhold til både at gå forrest og finde alliancepartnere, lige så skeptiske er vi også over for, at vi skal gøre det i et anderledes forum end de mange fora, vi allerede har gang i, og ved siden af den FN-dialog, som er et nødvendigt element, og som, hvis det skal suppleres, skal suppleres af nogle regionale tiltag og nogle industrielle tiltag, som gror ud af civilsamfundet på en anden måde og på den måde supplerer de politiske beslutninger, som vi skal og må træffe i FN-systemet.